મોરબી : મોરબી એલસીબી ટીમે વાંકાનેર નજીક આવેલા પેટ્રોલપંપને લુંટવા નિકળેલી ફકીર ગેંગના ૧૦ લુંટારૂઓને એક દેશી તમંચા, ૯ કાર્ટીસ, ૩ છરી, ૧૬ મોબાઈલ અને બે બાઈક સહિત કુલ રૂ. ૧.ર૪ લાખના મુદામાલ સાથે ઝડપી લીધા હતા. પોલીસની પુછપરછમાં આ ફકીર ગેંગો અગાઉ રીક્ષામાં મુસાફરોના સ્વાંગમાં ૧૭ લુંટના ગુના આચર્યા હોવાની કબુલાત આપી હતી. મોરબી જીલ્લા પોલીસ વડા કરનરાજ વાઘેલાની સુચનાને પગલે એલસીબી ટીમે વાંકાનેરના વઘાસીયા ટોલનાકા પાસે રાજશક્તિ પેટ્રોલપંપને લુંટવા નિકળેલા ફકીર ગેંગના અજય કેશરભાઈ વડાલીયા, ઈમરાન દાઉદભાઈ સંધી, મેરૂ ઉર્ફે મેરો નરસીભાઈ પીપલીયા, પ્રકાશભાઈ ઉર્ફે પકો નરશીભાઈ પીપલીયા, રસુલશા હાજીશા શાહમદાર, બાદશાહ રમજાનભાઈ શાહમદાર, નિતેશ જશવંત ઉર્ફે જશાભાઈ પનારીયા, સલીમશા ઉર્ફે ઢેબો મેરાના દિવાન, સમીરશા મેરાશા દિવાન, શાહેજાન ઉર્ફે મુસો હનીફભાઈ કાજીને લુંટના બનાવનો અંજામ આપે તે પહેલા જ ઝડપી લીધા હતા.